Кем дүние куәсі...
"Кем дүние куәсі..." | "https://abai.kz/post/78848"
TITLE: Кем дүние куәсі...
URL: https://abai.kz/post/78848
META: "Кем дүние куәсі..." | "https://abai.kz/post/78848"
DATE: 15.10.2018
AUTHOR(s): Мыңжан Байжанин
TOTAL WORDS: 174
TEXT: ...Шырт ұйқының таңында, Шырпы жақтың жалынға... Бейнең қалды көлбеңдеп, Мыңбұлақтың шаңында... Ұран құрған – пошымы, Қыран қылған – тотыны... Қош бол, қимас қайсарым, Мұртазаның от ұлы! Үзілгендей жұлыным, Шырылдады шын үнім... Шындық тауын өрт шалды, Қош бол, менің Шымырым! Қайрат-күшін тулатып, «Шерхандай ұл ту, қатын!» Ақиқат-шың су басты, Қош бол, менің Дулатым! Тәлкек тағдыр тарамыс, Әділ асу – әлі алыс... Мұзтау қақ-қақ жарылды, Қош бол, абзал Ақ Арыс! Тартқан тексіз азабын, Көкірегі – таза мұң... Жүрегі қарс айырылған, Қош бол, менің Қазағым! Тәмәмдалды – таласың, Тарамдалды – дара шың... Жанын намыс өртеген, Қош бол, менің Алашым! Арман құсын ұшырған, Нұр Меккенің тұсынан... Құлақкесті Хақ құлы, Қош бол, діндес мұсылман! Нағыз еркек, ер адам, Ерлігі – елге тараған... Ерен – екі тумайды, Қош бол, менің Шер-ағам! «Достарымды – белді етем, Дұшпанымды – терлетем...» Деп күлкісін ұмытқан, Қош бол, менің Шер-көкем! Алатайдай... – ала таң, Жер тарпыды нар-атан... Пейішке де – паң керек, Қош бол, менің Шер-атам! Сенсіз қазақ шуласып, Қалар ма екен жуасып... Бір кем жетпес – Дүр Кісі... Кем дүние Куәсі! Мыңжан Байжанин Abai.kz
